b'\n_START_ARTICLE_\nJost van Dockum\n_START_SECTION_\nUddannelse til s\xc3\xb8officer\n_START_PARAGRAPH_\nI \xc3\xa5ret 1765 begyndte van Dockum sin maritime l\xc3\xb8bebane som kadet, og han syntes i begyndelsen n\xc3\xa6sten m\xc3\xa6rkelig forfulgt af sk\xc3\xa6bnen. Allerede p\xc3\xa5 hans allerf\xc3\xb8rste rejse med fregatten Hvide \xc3\x98rn blev denne s\xc3\xa5 l\xc3\xa6nge opholdt i s\xc3\xb8en, at man frygtede, den var forlist, og opsendte b\xc3\xb8nner for den i kirkerne. \xc3\xa5ret efter var han med fregatten Falster, der i en storm i n\xc3\xa6rheden af klippen Rokol i Atlanterhavet mistede masterne og kun som vrag n\xc3\xa5ede ind til Norge. P\xc3\xa5 et senere kadetskibstogt kuldsejlede han med et fart\xc3\xb8j i en norsk udhavn og undgik kun med n\xc3\xb8d og n\xc3\xa6ppe d\xc3\xb8den. 1773 udn\xc3\xa6vntes han til sekondl\xc3\xb8jtnant, men var i de f\xc3\xb8rste 6 \xc3\xa5r n\xc3\xa6sten ikke til s\xc3\xb8s; senere, fra 1780-83, gik han med et koffardiskib til Ostindien og havde derefter indtil 1796 forskellige udkommandoer, dog endnu ikke som chef. I mellemtiden var han imidlertid avanceret, 1781 til premierl\xc3\xb8jtnant, 1784 til kaptajnl\xc3\xb8jtnant og 1796 til kaptajn. Mismodig over de ringe udsigter til selvst\xc3\xa6ndig virksomhed indgav han da en i et meget dj\xc3\xa6rvt sprog affattet beg\xc3\xa6ring om afsked for at kunne g\xc3\xa5 i hollandsk tjeneste. Denne blev dog afsl\xc3\xa5et, men samtidig erholdt han kommando over fregatten St. Thomas som vagtskib ved Helsing\xc3\xb8r. \xc3\x85ret efter \xc3\xa6gtede han Susanne Cathrine Holm (1. oktober 1775 \xe2\x80\x93 1. marts 1844), datter af k\xc3\xb8bmand C. Holm. Atter i 1798 var han chef for en fregat som vagtskib ved Helsing\xc3\xb8r, ved hvilken, lejlighed han kom i konflikt med en engelsk konvojchef ang\xc3\xa5ende udlevering af et opbragt dansk skib. Ved sin faste og taktfulde optr\xc3\xa6den klarede han dog sagen, s\xc3\xa5 at kamp blev undg\xc3\xa5et, hvilket forskaffede ham en meget smigrende skrivelse fra kronprins Frederik.\n_START_SECTION_\nKonflikter med engl\xc3\xa6nderne\n_START_PARAGRAPH_\n1799 udsendtes van Dockum som chef for fregatten Havfruen for at slutte sig til dav\xc3\xa6rende kommand\xc3\xb8rkaptajn Steen Billes styrke i Middelhavet, hvis opgave gik ud p\xc3\xa5 at sikre de danske handelsskibes uforstyrrede fart. P\xc3\xa5 den tid var som bekendt Europas fleste stater indviklede i krige, hvorfor danske skibe var meget efters\xc3\xb8gte til fragtfart. P\xc3\xa5 den anden side havde disse forskellige vanskeligheder at best\xc3\xa5, dels fra kapere, der langtfra altid respekterede det neutrale flag, og dels fra engelske orlogsskibe, som fordrede ret til at visitere danske skibe, noget, de danske chefer havde bestemte ordrer til at forhindre. At van Dockum var den rette mand under disse forhold, kom gentagne gange for dagen. I december m\xc3\xa5tte han s\xc3\xa5ledes i str\xc3\xa6det ved Gibraltar lade skyde p\xc3\xa5 de engelske fart\xc3\xb8jer, der fra en eskadre fors\xc3\xb8gte at visitere hans konvoj; en kort tid s\xc3\xa5 det endog ud til, at en heftig kamp m\xc3\xa5tte p\xc3\xa5f\xc3\xb8lge, men van Dockums rolige og bestemte optr\xc3\xa6den bragte ogs\xc3\xa5 her engl\xc3\xa6nderne til at bet\xc3\xa6nke sig, hvorefter sagen endelig bilagdes ad diplomatisk vej, og van Dockums konduite anerkendtes af regeringen. 1800 afl\xc3\xb8stes den dygtige Bille som \xc3\xb8verstbefalende for den danske styrke af kommand\xc3\xb8rkaptajn Georg Albrecht Koefoed; van Dockum forblev imidlertid der nede og m\xc3\xa5tte atter dette \xc3\xa5r best\xc3\xa5 en lignende aff\xc3\xa6re som den nys beskrevne med et engelsk skib, hvilken dog ogs\xc3\xa5 bilagdes uden egentlig kamp. Ud p\xc3\xa5 efter\xc3\xa5ret frelste han en engelsk fregat fra at forlise ved Mallorca.\n_START_SECTION_\nEnglandskrigene\n_START_PARAGRAPH_\nPolitikkens skyer var imidlertid begyndt at tr\xc3\xa6kke sammen over Danmark; i begyndelsen af \xc3\xa5ret 1801 hjemkaldtes styrken fra Middelhavet; allerede forinden Havfruens hjemkomst indtraf slaget p\xc3\xa5 Reden, hvorved Danmark blev tvunget ud af den bev\xc3\xa6bnede neutralitets forbund. I de n\xc3\xa6rmeste \xc3\xa5r derefter havde Marinen ingen vigtigere opgaver at l\xc3\xb8se, og van Dockum var derfor kun udkommanderet p\xc3\xa5 mindre \xc3\xb8velsesrejser. Ved den engelske fl\xc3\xa5des ankomst i \xc3\x98resund 1807 og det p\xc3\xa5f\xc3\xb8lgende bombardement af hovedstaden kommanderede han batteriet Pr\xc3\xb8vesten, der dog ikke kom til at spille nogen st\xc3\xb8rre rolle. I de p\xc3\xa5f\xc3\xb8lgende \xc3\xa5rs kampe med kanonb\xc3\xa5dene mod den engelske overmagt var det mest de yngre officerer, der kom i virksomhed, van Dockum, der i 1802 var avanceret til kommand\xc3\xb8rkaptajn, kom dog forholdsvis hurtig i aktiv tjeneste p\xc3\xa5 ny; 1809 sendtes nemlig nogle danske skibsbes\xc3\xa6tninger til Schelden for at g\xc3\xb8re tjeneste p\xc3\xa5 den franske fl\xc3\xa5de; en af disse betroedes van Dockum, der ved sin ankomst overtog kommandoen over linjeskibet Pultusk under viceadmiral \xc3\x89douard Jacques Burgues de Missiessy.\n_START_SECTION_\nOpm\xc3\xa6rksomhed fra Napoleon\n_START_PARAGRAPH_\nDet var kejser Napoleons plan her at danne en orlogshavn af f\xc3\xb8rste rang, og han forfulgte med ih\xc3\xa6rdighed sit m\xc3\xa5l, hvorfor ogs\xc3\xa5 engl\xc3\xa6nderne gjorde fors\xc3\xb8g p\xc3\xa5 at bem\xc3\xa6gtige sig stationen. B\xc3\xa5de ved disses angreb, der til dels mislykkedes, som man\xc3\xb8vrist og som organisator udm\xc3\xa6rkede van Dockum sig s\xc3\xa5 meget, at han vandt kejserens s\xc3\xa6rlige bev\xc3\xa5genhed, samtidig med at han h\xc3\xa6vdede den danske marines anseelse i fortrinlig grad. I over 3 \xc3\xa5r forblev han her, udn\xc3\xa6vntes til fransk admiral og titul\xc3\xa6r dansk kontreadmiral, til Ridder af Dannebrog og officer af \xc3\x86reslegionen og blev indbudt til kejserens tafler; gentagne gange foretog han rejser til Paris og var ligeledes her genstand for den mest smigrende opm\xc3\xa6rksomhed. Efter at Napoleon endelig i 1812 havde lidt det store nederlag i Rusland, hjemkaldtes de danske bes\xc3\xa6tninger, og van Dockum tog afsked med den franske tjeneste, uagtet man fristede ham st\xc3\xa6rkt til at blive, og til trods for, at udsigten til at spille nogen fremragende rolle i Danmark kun var yderst ringe. Sine sidste \xc3\xa5r henlevede han i ro; 1813 forfremmedes han til virkelig kontreadmiral og erholdt endelig 1833 viceadmiralsv\xc3\xa6rdigheden; han d\xc3\xb8de 10. december 1834. 1828 havde han f\xc3\xa5et Storkorset af Dannebrog._NEWLINE_\xc3\x85ben og j\xc3\xa6vn i sin f\xc3\xa6rd, overb\xc3\xa6rende i sine domme, venlig og munter i omgang vandt han agtelse og hengivenhed hos alle, der tr\xc3\xa5dte i ber\xc3\xb8ring med ham. I Marinens annaler vil han stedse blive st\xc3\xa5ende som et m\xc3\xb8nster p\xc3\xa5 en udm\xc3\xa6rket s\xc3\xb8officer._NEWLINE_Han er begravet p\xc3\xa5 Holmens Kirkeg\xc3\xa5rd. Der findes en miniature i familieeje.'